غزل
کرپاسُکیں بْرمشے ماں تواران اِنت بَرئےِ گوں 
نیم چَمّی چِڑکاّ یے کہ چاران اِنت بَر ئےِ گوں
دَردے کہ منی زِیمرءَ پیچان اِنت، مہ جیڑئےِ
زَھیرے کہ تئی کِسّہ ءَ آران اِنت بَر ئےِگوں
بے سُد چہ وَت ءُ چہ وتی دنیا ءَ گنوکے
تئی مُھرگاں دابانی شَماران اِنت بَرئےِ گوں
دَردءِ ھمے ڈیوا کہ نہ کُشتگ شپ ءِ گْوات ءَ
اے چَمّ دگہ وابے ءِ خُماران اِنت بَر ئےِ گوں
چاڑے کہ تئی دیدگ ءِ تاس ءَ اِنت،بہ ریچ ئےِ
تُرسے کہ منی شَھر ءِ گُباران اِنت بَر ئےِ گوں
اے گْوات کہ اَرواہ ءِ سرا شَنزیت زَباداں
سازانی دل ءَ دَست سَماران اِنت بَر ئےِ گوں
اے موسم ءَ گوناپے نہ کِشتگ ماں دَریگاں
اےاُوست گُشئے جمبرے گْواران اِنت بَرئےِ گوں
دَنزے کہ مُنیر راھسراں اُوشتاتگ مہ چار ئےِ
شَہمے کہ وتی دامن ءَ داران اِنت بَر ئےِ گوں
منیرمومن